钦定古今图书集成/明伦汇编/氏族典/第079卷 > 吴渊
## 钦定古今图书集成/明伦汇编/氏族典/第079卷 > 吴渊

按《宋史吴渊传》：“渊字道父，秘阁修撰柔胜之第三子
也。幼端重寡言，苦志力学。五岁丧母，哭泣哀慕如成
人。嘉定七年，举进士，调建德县主簿。至官就辟令。江
东九郡之冤讼于诸使者，皆乞送渊，改差浙东制置
使司干办公事。丁父忧，诏以前职起复，力辞弗许。再
辞，诏从之。服除，差浙东提举茶盐司干办公事，寻改
镇江府节制司、沿江制置使司干办公事”，皆不就。知
武陵县，改杨子县兼“淮东转运司干办公事”，添差通
判真州。入为将作监丞，迁枢密院编修官兼刑部郎
官，再迁秘书丞，以直焕章阁知平江府兼节制许浦
水军，提点浙西刑狱。会严、衢盗起，调遣将士招捕之，
歼其渠魁，散其支党，以功为枢密院检详诸房文字
兼国史院编修官、实录院检讨官兼左司，进右文殿
修撰、枢密副都承旨兼右司兼检正。适政府欲用兵
中原，以据关守河为说，渊力陈其不可，丞相郑清之
不乐而罢，出知江州，改江、淮、荆、浙、福建、广南都大提
点坑冶。都司袁商令御史王定劾渊罢，侍御史洪咨
夔不直之，劾定左迁。未几，边事果如渊言。清之致书
引咎，差知镇江府，定防江军之扰。兼淮东总领，以功
迁太府少卿，复以总领兼知镇江，加集英殿修撰，进
权工部侍郎，权兵部、户部侍郎，再为总领兼知镇江。
时渊造阙下，入对，历陈九事，甫下殿，御史唐璘击之，
遂仍前职，提举太平兴国宫。久之，加宝章阁待制，再
起知镇江兼总领。未几，以户部侍郎兼知镇江府。召
赴行在，以宝章阁直学士知太平州，寻兼江东转运
使。时两淮民流徙入境者四十馀万，渊亟加慰抚，旁
郡流民焚劫无虚日，独太平境内肃然，无敢哗者。以
功加华文阁直学士、沿海制置使、知庆元府，不赴；以
工部尚书、沿海制置副使知江州，亦不赴。“升华文阁
学士、知隆兴府、江西安抚使兼转运副使。徙知潭州、
湖南安抚使，不赴。加敷文阁学士，仍知隆兴府。改知
镇江府兼都大提举浙西沿海诸州军、许浦、澉浦等
处兵船。”右正言三疏劾渊，夺职，寻复职，提举太平兴
国宫。未几，改鸿庆宫。丁母忧，服除，进龙图阁学士、江
西安抚使，寻为沿江制置“副使兼提举南康军兵甲
公事、节制蕲、黄州、安庆府屯田使。迁兵部尚书、知平
江府兼浙西、两淮发运使，寻兼浙西提点刑狱、知太
平州兼提领两淮茶盐所。”以功进“端明殿学士、沿江
制置使、江东安抚使兼知建康府兼行宫留守、节制和州、无为军、安庆府兼三郡屯田使。”渊兴利除害，究
心军民。拜资政殿大学士，封金陵侯，进爵为公。徙知
福州、福建安抚使，改知平江府兼发运使，改知宁国
府。累疏辞免，且丐祠，以本官提举洞霄宫。起知潭州、
湖南安抚使，不赴。改知太平兼提领江、淮茶盐所。转
荆湖制置大使，知江陵府兼夔路策应大使，兼京湖
屯田大使，带行京湖安抚制置大使。拜观文殿学士
兼总领湖广江西京西财赋、湖北京西军马钱粮，渊
调兵二万往援川蜀，其后力战于白河、沮河、玉泉。宝
祐五年正月朔，以功拜参知政事。越七日卒，赠少师。
渊有材略，迄济事功，所至兴学养士，然政尚严酷，好
兴罗织之狱，籍入豪横，故时有《蜈蚣》之谣。